Oskara Kalpaka laukums

thumbnail|270px|Oskara Kalpaka laukums 2015. gadā

**Oskara Kalpaka laukums** ir laukums Jēkabpilī, Daugavas kreisajā krastā starp Brīvības ielu un Jēkabpils ģimnāziju. Brīvības ielas pretējā pusē atrodas Strūves parks. Laukums nosaukts latviešu pulkveža, Latvijas zemessardzes latviešu vienību pirmā komandiera, Oskara Kalpaka vārdā.

## Vēsture
Pēc Jēkabpils dibināšanas starp pilsētas un lauku iedzīvotājiem izcēlušies pastāvīgi konflikti, jo pilsētnieku lopi postījuši zemnieku tīrumus. Sūdzību dēļ hercogs Pēteris Bīrons iedibināja neitrālu nodalījuma joslu, ko nedrīkstēja apbūvēt un kas bija jāpamet atmatā. Pilsētnieki to izmantoja lopu ganīšanai un māla bedru ierīkošanai. Vēsturiskās nodalījuma joslas teritorija vēl aizvien izceļas pilsētas apbūves struktūrā, un tajā atrodas Strūves parks, Oskara Kalpaka laukums un Jēkabpils Valsts ģimnāzija.

Pirmā pasaules kara laikā šajā vietā krievu ka­ravīri raka tranšejas un apbedīja tur savus kritušos trijās kārtās. Uzbēra kaļķi un lika iekšā nākamo kārtu līķu. Blakus uzstādīja pieminekli 1915. gada kritušo 3. Kaukāza strēlnieku pulka krievu karavīru piemiņai, kur bija apbedīti 139 karavīri un divi virsnieki, kas krita 1915. gada 1.septembrī pie Jēkabpils, uzbrukuma laikā, ar mērķi pārraut fronti virzienā uz Panevēžu. Pēc tam šo vietu pārveidoja par svētku parādes laukumu. 1928. gadā par godu Latvijas valsts desmitajai dzimšanas dienai to pārdēvēja par Oskara Kalpaka laukumu.
thumbnail|250px|Staļina piemineklis Sarkanarmijas laukumā (1950. gadi)

Padomju laikā (1945. gada 12. martā) šo laukumu pārdēvēja par **Sarkanarmijas laukumu**. 1949. gada 7. novembrī tur uzstādīja betona pieminekli Josifam Staļinam. 1950. gados izdeva Jēkabpils rajona un pilsētas vadības pavēli „Saskaņā ar Jēkabpils pilsētas rekonstrukcijas un Sarkanarmijas laukuma pārveidošanas plānu, Baptistu baznīcas pieskaņošanu kopējam arhitektoniskajam laukuma veidojumam”, kas paredzēja pretī esošajai baptistu draudzes baznīcai noņemt krustu un nojaukt tornīti. To veica vienas fotogrāfijas dēļ, kurā Staļina piemineklis izskatījās tā, it kā figūras izstieptā roka turētu baznīcas krustu. 1957. gadā Staļina pieminekli demontēja, atstājot tikai postamentu. 1969. gada 18. jūlijā demontēja Ļeņina betona pieminekli pie Jēkabpils kultūras nama, jo bija nepieciešama tā restaurācija. Bet tā vietā 1969. gada 5. novembrī tur atklāja Otomāra Oškalna krūšutēlu. Tāpēc 1970. gada 18. aprīlī **Latviešu sarkano strēlnieku laukumā** (O. Kalpaka laukumā) atklāja jaunu, bronzā lietu Ļeņina pieminekli, ko veidoja tēlnieks A. Terpilovskis un arhitekts G. Asaris. Šis piemineklis bija apmēram 5 metrus augsts. To demontēja 1990. gada novembrī, atstājot tikai postamentu, kas saglabājies līdz mūsdienām. Pēc neatkarības atjaunošanas laukumam atdots sākotnējais nosaukums.

Oskara Kalpaka laukuma padomju laika betona plākšņu segums ilgu laiku atradās sliktā stāvoklī, taču 2021. gadā to demontēja, un 2021. gada 30. septembrī būvdarbus pabeidza, kuru rezultātā tika veikti laukuma bruģēšanas darbi, izbūvēti gājēju celiņi un apgaismojums, uzstādītas velonovietnes un soliņi, kā arī veikti apzaļumošanas darbi.

## Atsauces

## Skatīt arī
* Oskara Kalpaka iela
* Oskara Kalpaka prospekts